Diari Oficial de la Generalitat Valenciana


Sumari del DOGV 6711, del 10-02-2012 (2012/1222)

RESOLUCIÓ de 7 de febrer de 2012, de la directora general del Secretariat del Consell i Relacions amb les Corts, de la Conselleria de Presidència, per la qual es disposa la publicació del conveni de col·laboració entre el Ministeri de Sanitat, Política Social i Igualtat i les conselleries de les comunitats autònomes d'Andalusia, Balears, Castella-la Manxa, Catalunya i València per a complir l'acord marc (Framework Agreement), en el context del Projecte Servicis Oberts Intel∙ligents per a Pacients Europeus (epSOS).
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6711

Data del DOGV
:   10-02-2012

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2012/1222


Data del document
:   07-02-2012

Organisme emissor
:   Conselleria de Presidència

Tipus de document
:   Resolució

RESOLUCIÓ de 7 de febrer de 2012, de la directora general del Secretariat del Consell i Relacions amb les Corts, de la Conselleria de Presidència, per la qual es disposa la publicació del conveni de col·laboració entre el Ministeri de Sanitat, Política Social i Igualtat i les conselleries de les comunitats autònomes d'Andalusia, Balears, Castella-la Manxa, Catalunya i València per a complir l'acord marc (Framework Agreement), en el context del Projecte Servicis Oberts Intel∙ligents per a Pacients Europeus (epSOS). [2012/1222]  
El Ministeri de Sanitat, Política Social i Igualtat i les conselleries de les comunitats autònomes d'Andalusia, Balears, Castella-la Manxa, Catalunya i València han subscrit, després de la tramitació prèvia reglamentària, el 18 de maig de 2011, el conveni de col·laboració per a complir l'acord marc (Framework Agreement), en el context del Projecte Servicis Oberts Intel·ligents per a Pacients Europeus (epSOS).  
  
En compliment del que establix l'article 8.2 de la Llei de Règim Jurídic de les Administracions Públiques i del Procediment Administratiu Comú, cal publicar en el Diari Oficial de la Comunitat Valenciana l'esmentat conveni, que ha quedat inscrit en el Registre de Convenis de la Generalitat amb el número 0069/2012, i que figura com a annex d'esta resolució.  
  
València, 7 de febrer de 2012.- La directora general del Secretariat del Consell i Relacions amb les Corts: Mª Teresa Lleó Alonso.  
  
  
Conveni de col·laboració entre el Ministeri de Sanitat, Política Social i Igualtat i les conselleries de les comunitats autònomes d'Andalusia, Balears, Castella-la Manxa, Catalunya i València per a complir l'acord marc (Framework Agreement) en el context del Projecte Servicis Oberts Intel·ligents per a Pacients Europeus (epSOS)   
  
  
18 de maig de 2011  
  
Reunits  
D'una part, Leire Pajín Iraola, ministra de Sanitat, Política Social i Igualtat, segons nomenament conferit pel Reial Decret 1329/2010, de 20 d'octubre, i en virtut de les facultats que li atorga l'article 4.1 de la Llei 50/1997, del Govern, així com l'article 13.3 de la Llei 6/1997, de 14 d'abril, d'Organització i Funcionament de l'Administració General de l'Estat.  
D'una altra part, Vicent Thomas Mulet, conseller de Salut i Consum de la Comunitat Autònoma de les Illes Balears, degudament facultat per a este acte en virtut del càrrec per al qual va ser nomenat per mitjà del Decret 10/2007, de 6 de juliol, del president, que actua en nom i representació de la Comunitat Autònoma de les Illes Balears, en virtut de la delegació de firma del president de les Illes Balears atorgada pel Decret 25/2003, de 24 de novembre (BOIB núm. 166, de 29.11.2003) atorgada d'acord amb els articles 11 i 80 de la Llei 3/2003, de 26 de març, de Règim Jurídic de l'Administració de la Comunitat Autònoma de les Illes Balears.  
D'una altra part, Boi Ruiz i García, conseller de Salut, nomenat pel Decret 202/2010, de 27 de desembre (DOGC 4771), en nom i representació de l'Administració de la Generalitat de Catalunya, en virtut de les competències que li atorga l'article 12 de la Llei 13/1989, de 14 de desembre, d'Organització, Procediment i Règim Jurídic de la Generalitat de Catalunya.  
D'una altra part, Ramón Gálvez Zaloña, director gerent del Servici de Salut de Castella-la Manxa, en nom i representació d'este organisme autònom en virtut del que disposa l'article 73.1 de la Llei 8/2000, de 30 de novembre, d'Ordenació Sanitària de Castella-la Manxa.  
  
D'una altra part, Luis Rosado Bretón, director gerent de l'Agència Valenciana de Salut, facultat per a la firma del present conveni, en virtut de l'Acord d'1 de febrer de 2007, del Consell d'Administració de l'Agència Valenciana de Salut, pel qual es deleguen competències en el seu director gerent, publicat en el Diari Oficial de la Comunitat Valenciana de 19 de febrer de 2007, especialment facultat per a la firma d'este conveni per l'Acord del Consell de 18 de setembre de 2009, segons establix l'article 2.2 del Decret del Consell 20/1993, de 8 de febrer, pel qual es regula el Registre de Convenis i s'establix el règim juridicopressupostari dels convenis que subscriga la Generalitat Valenciana.  
  
D'una altra part, María Jesús Montero Cuadrado, consellera de Salut de la Junta d'Andalusia, designada pel Decret del president 4/2009, de 23 d'abril, en representació legal que exercix d'acord amb els articles 9.26.1 i 26.2 i de la Llei 9/2007, de 22 d'octubre, de l'Administració de la Junta d'Andalusia.  
El Ministeri de Sanitat, Política Social i Igualtat (d'ara en avant MSPSI), la Conselleria de Salut i Consum de la Comunitat autònoma de les Illes Balears, la Conselleria de Salut de Catalunya, la Gerència del Servici de Salut de Castella-la Manxa, l'Agència Valenciana de Salut i la Conselleria de Salut de la Junta d'Andalusia, podran ser denominades, individualment, la part, i, de forma conjunta, les parts.  
  
Totes les parts reconeixen la capacitat jurídica necessària per a subscriure este conveni de col·laboració per al desenrotllament del projecte epSOS, i en virtut d'això  
  
Exposen  
1. Que el Projecte Servicis Oberts Intel·ligents per a Pacients Europeus, d'ara en avant epSOS, s'ha establit per a desenrotllar i comprovar un sistema pilot transfronterer d'intercanvi de dades als efectes de brindar suport a l'assistència sanitària prestada als ciutadans europeus que es troben fora del seu país habitual de residència, per mitjà de dos servicis clau a compartir: una història clínica resumida i un sistema de recepta electrònica.  
El projecte, quan fa referència als mecanismes interns de relació «contractual» entre beneficiaris d'epSOS, cita: «entre ells, els beneficiaris d'epSOS han establit i complementat les estipulacions de l'acord de subvenció per mitjà d'un contracte de consorci (CA)», utilitzant el terme «contractual» en el sentit que «constituïx un acord jurídic entre els firmants», que «especifica l'organització del treball entre les parts que, a més de complementar les estipulacions de l'acord de subvenció respecte als drets d'accés, ha d'establir els drets i obligacions de les parts».  
  
2. El Projecte epSOS establix també que «un país en epSOS és representat per una sola entitat jurídica, la qual assumirà totes les obligacions jurídiques i estarà obligada a salvaguardar el domini de confiança d'epSOS en l'àmbit nacional». Es denomina a tal entitat jurídica com a Punt Nacional de Contacte, d'ara en avant NCP, de l'anglés National Contact Point.  
  
3. Que el Projecte epSOS formula un model d'acord marc que s'ha elaborat per a establir el nivell necessari de confiança per a garantir que els professionals de la salut (HCP, de l'anglés Health Care Professional) puguen comptar amb la integritat de les dades que donaran suport a les seues decisions, que existisquen sistemes de seguretat adequats per a garantir que no serà possible l'accés a dades per part de persones no autoritzades, i que els drets dels pacients a atorgar el seu consentiment per a l'intercanvi de dades i a fer-ho de manera informada, es respectaran per totes les parts implicades.  
Este acord marc proporciona un disseny inicial per a acords a escala nacional per a la creació d'un NCP com una «entitat jurídica amb el dret de processar les dades de pacients en el context del pilot epSOS". Així mateix, el model d'acord marc establix les responsabilitats principals dels NCP i dels seus socis perquè els primers, una vegada creats, puguen realitzar acords sobre una base comuna amb els seus socis locals (organitzacions de cures de salut: HCO, de l'anglés Health Care Organizations), professionals de la salut (HCP) i Punts d'Assistència: PoC, de l'anglés Points of Contact) als efectes de prestar els servicis d'epSOS als pacients.  
L'acord marc aborda també les directrius addicionals sobre la informació que els proporcionarà als pacients i als professionals de la salut sobre els seus drets i obligacions dins d'epSOS.  
  
4. Que el Projecte epSOS establix que «els acords formalitzats a escala nacional per a la creació dels NCP seran certificats com conformes als principis d'epSOS pel Consell de Direcció del Projecte (d'ara en avant PSB, de l'anglés Project Steering Board)».  
  
5. Que el projecte epSOS atorga gran importància que «els acords nacionals siguen comparables en tot l'àmbit del projecte» (és a dir, en tots els llocs on tenen lloc els pilots) i que «complisquen amb els requisits legals, tant en el nivell nacional com en el de la Unió Europea (d'ara en avant UE), respecte a matèries com el consentiment del pacient, la seguretat de les dades, la confidencialitat de la informació i la responsabilitat del professional de la salut», entre altres. L'existència del conveni de col·laboració entre el Ministeri de Sanitat, Política Social i Igualtat (Autoritat Nacional Beneficiària) i les conselleries de sanitat implicades en el projecte epSOS -entitats que en conjunt integren el NCP junt amb el dit Ministeri-, així com l'establiment d'acords de les conselleries de sanitat amb proveïdors de servicis quan siga necessari, asseguren que el NCP puga formar part del domini de confiança definit en l'epSOS, sense que siga necessari formalitzar acords entre els distints NCP.  
  
6. Que el Projecte epSOS també explicita que les relacions jurídiques entre els NCP per a la fase de pilotatge s'establixen indirectament per mitjà de les respectives autoritats nacionals beneficiàries de l'acord de subvenció d'epSOS (Grant Agreement núm. 224991, d'ara en avant acord de subvenció).  
El PSB, òrgan establit a través del Consortium Agreement, d'ara en avant contracte de consorci, del Projecte «Smart Open Services - Open eHealth initiative for a European large scale pilot of patient summary and electronic prescription», segons la versió acordada l'1 de juliol de 2008, és el garant del compliment de les responsabilitats dels NCP a través d'un sistema transparent d'auditories. Tal sistema d'auditories serà també aprovat pel PSB.  
I reitera que «tots els acords per a establir els NCP en l'àmbit nacional i els acords entre ells i les HCO formaran, de manera conjunta, la base legal per a la prestació dels servicis de pilotatge d'epSOS, ja que cada acord que establisca un NCP inclourà una obligació de cooperar».  
  
7. Que el Projecte epSOS indica que «la localització de l'acord marc (FWA, de l'anglés Framework Agreement) és la responsabilitat de cada estat membre i país participant, en col·laboració amb els seus experts jurídics i els equips locals d'epSOS. Com a part de la dita localització, cada país adaptarà el text de l'acord marc (FWA) a les seues pròpies característiques específiques, així com als seus compromisos de participar en el pilotatge dels servicis d'epSOS».  
  
8. Que en el cas d'Espanya la revisió de l'enfocament legal des de l'advocacia de l'Estat del Ministeri de Sanitat, Política Social i Igualtat, recomana com a instrument idoni per a regular les relacions entre l'Estat, com a firmant de l'acord marc, i les comunitats autònomes, com a titulars de la competència en matèria sanitària, el conveni de col·laboració.  
  
9. Que l'esmentat acord de subvenció per al desenrotllament d'epSOS (en la seua primera fase), identifica com a autoritats beneficiàries per Espanya el Ministeri de Sanitat, Política Social i Igualtat i les comunitats autònomes d'Andalusia, Castella-la Manxa i Catalunya (Acord de subvenció número 224991 de la Comissió Europea i les parts del contracte de consorci associat). Altres dos autoritats regionals, corresponents a les comunitats autònomes de Balears i València, incorporades posteriorment al projecte, es comprometen també a proporcionar organitzacions de cures de (HCO) seguint les especificacions del projecte, la qual cosa permet ampliar de forma rellevant l'escenari del pilotatge en relació amb altres països beneficiaris.  
Que conforme amb el que exposa anteriorment, el Ministeri de Sanitat, Política Social i Igualtat, i les conselleries de Salut d'Andalusia, Illes Balears, València, Castella-la Manxa i Catalunya, subscriuen el present conveni de col·laboració a fi de respectar i complir els continguts del model d'acord marc (Framework Agreement) requerit per al desenrotllament del Projecte epSOS, d'acord amb les següents.  
  
Clàusules  
  
Primera. Objecte del conveni   
L'objecte del present conveni és dur a terme les actuacions que permeten establir el nivell de confiança necessari per a garantir que els professionals de la salut que participen en l'epSOS puguen comptar amb la integritat de les dades que donaran suport a les seues decisions, que existisquen sistemes de seguretat adequats per a garantir que no serà possible l'accés a dades per part de persones no autoritzades, i que els drets dels pacients a atorgar el seu consentiment, de manera informada, a l'intercanvi de dades es respectaran per totes les parts implicades.  
  
  
Segona. Actuacions a desenrotllar  
En execució del present conveni es desenrotllaran, en els termes establits en la presenta clàusula, les següents actuacions que garantixen l'abast del seu objecte:  
2.1. El pilot epSOS - Creació del Punt Nacional de Contacte per a Espanya d'epSOS  
2.1.1. Conformar el NCP espanyol (d'ara en avant NCPES), conforme amb el nostre àmbit competencial, de manera que estiga constituït per un node central d'àmbit estatal que actua de data processor(\*) i l'entitat legal del qual radica en el Ministeri de Sanitat, Política Social i Igualtat i els nodes regionals d'àmbit autonòmic, que actuen com data controller(\*\*), i l'entitat legal dels quals radica en les conselleries de sanitat. Les obligacions de cada node seran les establides en este conveni en coherència amb les competències del MSPSI i de cada una de les parts, i reconeixen la seua capacitat per a aconseguir acords amb altres organitzacions dins del seu àmbit territorial a fi de complir amb les seues obligacions i responsabilitats en epSOS de manera col·laborativa.  
El node central del NCPES proporcionarà un servici de passarel·la (gateway), un port de sol·licituds i un servici de correspondència semàntica (semantic mapping) per a habilitar i executar els passos essencials que figuren en els casos d'ús d'epSOS.  
  
(\*) Data processor: Segons traducció de la definició de la directiva europea (Dir 95/46/EC), des d'un punt de vista tècnic, el data processor és la persona jurídica o natural, autoritat pública, agència o una altra institució, que processa les dades personals en nom del data controller. (Data processor is a natural or legal person, public authority, agency or any other bodi which processes personal data on behalf of the controller, Dir 95/46/EC).  
  
(\*\*) Data controller: Segons traducció de la definició de directiva europea (Dir 95/46/EC), des d'un punt de vista tècnic, el data controller és la persona jurídica o natural, autoritat pública, agència o una altra institució que, per si sola o junt amb altres, determina el propòsit i significat del processament de les dades personals; on el propòsit i el significat del procés estan determinats per lleis o regulacions nacionals o comunitàries. El data controller o els criteris específics per al seu nomenament han de ser designats per la llei nacional o comunitària. (Data Controller means the natural or legal person, public authority, agency or any other bodi which alone or together with others determines the purposes and means of the processing of personal data; where the purposes and means of processing are determined by national or Community laws or regulations, the controller or the specific criteria for his nomination may be designated by national or Community law, Dir 95/46/EC).  
  
  
2.2. Incorporar-se a la iniciativa de diversos estats membres i països participants europeus per a desenrotllar i comprovar un sistema d'accés a dades clíniques en situacions transfrontereres per a brindar suport a l'assistència sanitària prestada a ciutadans europeus fora del seu estat habitual de residència, per mitjà d'una història clínica resumida comuna (en el cas de les comunitats autònomes de Catalunya, Castella-la Manxa, Balears i València) o la prescripció i dispensació electrònica (en el cas de les comunitats autònomes d'Andalusia, Catalunya, Castella-la Manxa, Balears i València).  
2.3. Dins del territori de cada comunitat autònoma i dels seus corresponents servicis de salut, proporcionar els centres sanitaris on tindran lloc els pilots d'epSOS (incloses les farmàcies que actuen com a centres pilot de la dispensació electrònica), que al seu torn dependran dels seus corresponents establiments o organitzacions sanitàries (HCO) i estos dels seus servicis de salut (o col·legis professionals, per al cas de la dispensació electrònica). Una organització de cures de salut podrà estar composta d'un o més punts d'assistència (PoC) o tindre responsabilitat sobre un o més punts d'assistència (PoC).  
  
2.4. Formalitzar o tindre formalitzats acords amb les organitzacions de cures de salut (HCO) que participen en epSOS per a la prestació dels servicis d'epSOS als pacients del seu àmbit competencial.  
  
2.5. Del present conveni no es deriven obligacions economicofinanceres directes per a les parts.   
  
Tercera. Requisits que ha de complir el NCPES  
El NCPES -conformat pel node central del Ministeri de Sanitat i Política Social, i els seus socis de l'acord- complirà, de manera col·lectiva, amb tots els requisits per a la transferència o emmagatzematge segur de les dades necessàries per a realitzar els passos abans esmentats. En particular:  
3.1. Serà tècnicament competent per a proporcionar una passarel·la per a la transmissió de dades d'epSOS.  
3.2. Serà reconegut jurídicament com el responsable o l'encarregat del tractament de dades d'acord amb la legislació nacional de protecció de dades de caràcter personal.  
3.3. Tindrà la competència jurídica per a formalitzar acords amb tots els socis nacionals d'acord amb la legislació nacional de protecció de dades de caràcter personal.  
3.4. Tindrà la competència jurídica per a executar auditories, així com dur a terme les accions correctives que se'n deriven.  
  
3.5. Tindrà la competència tècnica per a validar la identitat de pacients i el consentiment dels pacients del seu territori (quan actua com a país emissor, d'ara en avant país A).  
3.6. Mantindrà la versió local dels conjunts de valors semàntics d'epSOS.  
  
Quarta. Obligacions i responsabilitats generals del NCPES d'epSOS  
4.1. Establirà els sistemes adequats de seguretat i protecció de dades d'acord amb els requisits d'epSOS i d'acord amb tots els requisits nacionals aplicables.  
4.2. Adoptarà totes les mesures raonables als efectes de garantir la seguretat de les dades (incloent la confidencialitat, integritat, autenticitat, disponibilitat i no rebuig de les dades).  
4.3. Les conselleries de Sanitat que formen part del NCPES establiran un sistema adequat per a validar la identitat i acreditació dels professionals de la salut (HCP) i de les organitzacions de cures de salut (HCO) en el seu territori que puguen rebre legalment dades, l'origen del qual es trobe en un altre punt nacional de contacte (NCP) ubicat en un altre país. El NCPES establirà un sistema adequat d'auditoria traçable perquè els registres de les dades arreplegats, tractats, traduïts i transmesos es puguen inspeccionar degudament, si és procedent, per organismes oficials, així com les dades arreplegades pel punt nacional de contacte quan actua com a emissor de totes les parts en qüestió per a entregar-los al pacient o a l'organització de cures de salut (HCO) que requerisca la dita informació. Les conselleries de sanitat que formen part del NCPES assumiran la responsabilitat de l'adequada arreplega de dades durant l'execució del pilot a través dels punts d'assistència (PoC) ubicats dins del seu territori, així com la d'informar sobre tals dades al (els) soci(s) del Projecte epSOS en el seu territori.  
  
4.4. Garantirà que les dades nominatives d'epSOS no es transmetran a parts que no formen part dels NCP d'epSOS o dels seus socis en el pilot.  
4.5. Les conselleries de sanitat que formen part del NCPES mantindran un centre d'ajuda a l'usuari per a recolzar els professionals de la salut (HCP) i les organitzacions de cures de salut (HCO) en el seu territori. El node central del NCPES proporcionarà un servici de consultoria a les autoritats regionals per a les peticions que no es puguen resoldre a nivell de node regional. Per a això, s'establirà un servici tècnic d'ajuda (help desk) els nivells 1 i 2 del qual seran creats i gestionats per les conselleries de sanitat i el nivell 3 de les quals serà creat i gestionat pel Ministeri de Sanitat, Política Social i Igualtat i que s'encarregarà de relacionar-se amb el nivell 4. Este nivell 4 serà creat i gestionat pel propi projecte per a les relacions amb els servicis centrals.  
  
4.6. Mantindrà les comunicacions sobre els pilots epSOS en l'àmbit nacional, així com els enllaços al lloc web d'epSOS.  
  
Quinta. Obligacions i responsabilitats del NCPES davant dels altres punts nacionals de contacte (NCP) d'epSOS  
5.1. Serà responsable davant dels altres NCP d'epSOS de garantir la seguretat (confidencialitat, integritat, disponibilitat, autenticitat, auditabilitat i no rebuig) de les dades tractades en el seu territori.  
5.2. Serà responsable davant dels altres NCP d'epSOS de garantir el compliment de tots els requisits i especificacions de servici acordats de manera conjunta.  
5.3. Serà responsable davant dels altres NCP d'epSOS, representats a través del PSB, de garantir la conformitat de tots els socis del pilot nacional respecte als requisits i les especificacions acordades conjuntament.  
5.4. Els NCP d'epSOS col·laboraran de manera activa per a aconseguir l'harmonització de les directrius i les pràctiques adequades als efectes de facilitar l'establiment del domini de confiança d'epSOS.  
5.5. Els NCP d'epSOS adoptaran el marc de governança de la informació d'epSOS, el qual estarà compost per les polítiques, processos i mecanismes d'auditoria adoptats de manera conjunta.  
5.6. Els NCP d'epSOS garantiran que els acords a escala nacional amb els socis del pilot incloguen disposicions per a l'aplicació i l'auditoria periòdica del marc de governança de la Informació d'epSOS. Tals pràctiques d'auditoria aplicades pels NCP seran auditades per un auditor extern i independent.  
  
Sexta. Obligacions i responsabilitats relatives al consentiment del pacient d'epSOS  
6.1. Cap dada serà arreplegada, bé directament del pacient o bé indirectament, sense el consentiment lliure, específic i informat del pacient d'acord amb la legislació nacional del país en què es preste l'atenció sanitària.  
6.2. El pilot epSOS es durà a terme sobre la base d'un sistema de consentiment d'inclusió voluntària (opt-in system). En el cas d'Espanya el consentiment explícit previ no es considera necessari, sempre que el motiu de l'accés a la informació clínica siga una demanda d'assistència del propi pacient (i en cap altra situació). Serà necessari que el professional que intente accedir a la informació confirme amb el pacient que està d'acord que es realitze el dit accés en eixa situació específica.  
  
La justificació d'este procediment es basa en les conclusions a què s'ha arribat després de l'anàlisi de la legislació nacional i internacional\*\*\*.  
  
(\*\*\*) La Llei Orgànica de Protecció de Dades (LOPD), 15/1999, que en l'article 6.2 establix la no-necessitat de consentiment per a diferents supòsits i, entre ells, «quan el tractament de les dades tinga com a finalitat protegir un interés vital de l'interessat en els termes de l'article 7». A més l'article 11 establix que el consentiment previ del pacient és obligat excepte «quan siga necessari per a solucionar una urgència... o per a realitzar els estudis epidemiològics». Al contrari, no es requerix consentiment per al tractament de les dades sobre la salut de les persones per professionals i institucions, públiques o privades quan les persones hagen de ser tractades en o pels mateixos, segons s'establix en l'article 8. El RD 1720/2007, a través del seu article 10.5, fa una interpretació explícita d'estos articles en el sentit de considerar innecessària l'existència de consentiment explícit per a l'accés a les dades sanitàries entre professionals de distintes comunitats autònomes, dins de l'àmbit del sector sanitari públic. La LOPD 15/1999, en el seu títol V, tracta el moviment internacional de dades, establint amb caràcter general la prohibició de fer transferències de dades a països que no proporcionen un nivell de protecció equiparable al nivell que arreplega la llei. A pesar d'això, en l'article 34 establix les excepcions a este principi general, entre les quals destaca el que establix en el seu apartat c: «quan la transferència siga necessària per a la prevenció o el diagnòstic mèdics, la prestació d'assistència sanitària o tractament mèdics o la gestió de servicis sanitaris». Per tant, en l'àmbit europeu, amb l'abast geogràfic i funcional que es definix en el Projecte epSOS, en el qual un ciutadà espanyol sol·licita davant d'un professional sanitari d'un estat membre de la Unió Europea la prestació d'assistència sanitària, segons la legislació espanyola, no és una condició sine qua non que haja de complir-se perquè l'accés d'un professional sanitari europeu puga considerar-se legítim. Tanmateix, seria molt recomanable que el node del SNS arreplegara, davant de cada cas, la constatació que el ciutadà ha sol·licitat assistència sanitària i, en conseqüència, el professional sol·licita accés a les dades. Entre tots els sistemes possibles, potser el més senzill podria ser emplenar un checkbox, davant de l'afirmació d'esta naturalesa, nodrit pel professional i certificat pel node del país des d'on se sol·licita l'autorització d'accés.  
  
  
6.3. Les conselleries de sanitat que formen part del NCPES establiran un sistema per a assegurar que en els punts d'assistència que formen part del pilot es pot gestionar el consentiment informat dels pacients estrangers que també formen part del dit pilot. Eixe consentiment serà específic per a l'accés a les dades que el seu país d'origen ha posat a disposició del projecte.  
6.4. Les conselleries de sanitat que formen part del NCPES garantiran (bé directament o bé a través d'acords adequats amb els seus punts d'assistència) que s'obtindrà i documentarà el consentiment per a la creació dels registres d'epSOS (història clínica resumida i recepta electrònica), si així ho imposa la legislació.  
6.5. Els NCP d'epSOS podran establir un sistema que permeta al pacient concedir el consentiment general previ a l'accés als seus registres per part d'un professional de la salut (HCP) en l'estranger. Si així ho requerix la legislació del país A, el punt nacional de contacte (NCP) establirà, junt amb els seus socis, un procés que permeta la validació en el punt d'assistència (PoC) de tal consentiment general previ. Els dits procediments de validació es basaran en les directrius d'epSOS (WP 4.2 A i B), per exemple per mitjà d'allò marcat a una casella per a confirmar el consentiment del pacient a l'accés a la seua història clínica resumida (PS) o als registres de medicació conservats en el seu país, sense ser perjudicials als fluxos de treball clínics.  
6.6. El NCPES establirà un sistema per a permetre que un punt d'assistència (PoC) que preste servicis a un pacient d'epSOS puga documentar la validació del consentiment per a l'emissió de dades des del punt nacional de contacte al punt d'assistència (PoC).  
6.7. Els NCP establiran un sistema per a obtindre, d'una manera directa, el consentiment del pacient quan no s'haja atorgat el consentiment general previ.  
6.8. El NCPES establirà un procediment de supressió de la necessitat del consentiment per a aquells casos excepcionals d'urgència vital, en els quals no siga possible obtindre el consentiment, o la seua validació, a causa de la incapacitat decisòria del pacient, incloent-hi el consentiment per a menors d'edat. El NCPES garantirà que totes les parts implicades en el pilot siguen capaces de complir amb els requisits de consentiment del pacient en el recull i tractament de les dades d'epSOS.  
  
  
Sèptima. Obligacions i responsabilitats dels socis del pilot epSOS segons la política de seguretat d'epSOS  
7.1. La política de seguretat d'epSOS genera un marc general de seguretat i de protecció de dades que s'adapta a les necessitats del sistema d'informació d'epSOS.  
7.2. La política de seguretat d'epSOS tracta sobre tots els elements dels fluxos de dades en el pilot, incloent-hi els fluxos nacionals i transfronterers de dades.  
7.3. Els actors d'epSOS (punts nacionals de contacte, organitzacions de cures de salut, punts d'assistència i professionals de la salut) garantiran que complixen plenament amb la política de seguretat establida detalladament en la documentació del projecte.  
  
Octava. Relació entre el punt nacional de contacte i les organitzacions de cures de salut, els punts d'assistència i els professionals de la salut  
8.1. Un cert nombre dels socis dels pilots d'epSOS s'establiran i es reconeixeran legalment. Entre ells, es trobaran els punts d'assistència (PoC) i professionals de la salut, i també les organitzacions de cures de salut que representen diversos punts d'assistència (PoC).  
8.2. Cada conselleria de sanitat de les cinc espanyoles que participen en l'epSOS identificarà un cert nombre d'organitzacions de cures de salut (HCO) que participaran en el pilot, incloent-hi proveïdors d'atenció primària (metges d'atenció primària en centres d'atenció primària, consultoris locals o hospitals), proveïdors d'atenció secundària (metges d'atenció especialitzada en hospitals o centres ambulatoris), dins del Sistema Nacional de Salut - Servicis de Salut; i farmàcies (en el cas d'Espanya, negocis privats amb gestió pública).  
  
8.3. Les conselleries de sanitat que formen part del NCPES firmaran els convenis o acords necessaris amb les organitzacions de cures de salut (HCO) i/o els punts d'assistència segons la legislació nacional i regional, i només en el cas que siga considerat necessari per la conselleria de sanitat.  
8.4. L'acord entre les conselleries de sanitat que formen part del NCPES i les organitzacions de salut i/o punts d'assistència especificaran tots els requisits mínims del punt d'assistència (PoC), així com la relació jurídica entre ells.  
8.5. L'acord entre les conselleries de sanitat que formen part del NCPES i les organitzacions de salut i/o punts d'assistència establirà els requisits mínims de formació en epSOS per a tots els professionals de la salut (HCP) que participen de manera activa en el pilot.  
  
8.6. L'acord entre les conselleries de sanitat que formen part del NCPES i les organitzacions de salut i/o punts d'assistència detallarà les obligacions d'ambdues parts respecte al manteniment de la seguretat del pilot epSOS i de tots els fluxos de dades.  
8.7. L'acord entre les conselleries de sanitat que formen part del NCPES i les organitzacions de salut i/o punts d'assistència detallarà les obligacions d'ambdues parts respecte a garantir que s'haja obtingut i documentat degudament el consentiment del pacient en el recull i tractament de dades d'epSOS d'acord amb els procediments d'epSOS.  
  
  
Novena. Resolució de conflictes i legislació aplicable  
9.1. La cooperació entre els NCP es garantirà a través de l'acord de subvenció.  
9.2. Tot conflicte que sorgisca entre els NCP s'elevarà, en primera instància, al PSB. Si resultara impossible resoldre un conflicte en l'àmbit del projecte, es podrà interposar una apel·lació davant de la Cort Europea d'Arbitratge de París.  
  
Deu. Comissió de seguiment del present conveni  
10.1. S'establix una Comissió de Seguiment del present conveni constituïda pels firmants d'este acord. Els membres d'esta comissió podran ser substituïts per les persones que estos designen. La substitució, amb caràcter definitiu o temporal, de qualsevol dels membres de la Comissió de Seguiment, serà anunciada en la convocatòria de la reunió corresponent, i quedarà degudament reflectida en la seua acta.  
  
10.2. La presidència de la Comissió de Seguiment correspondrà al Ministeri de Sanitat, Política Social i Igualtat. A la Comissió de Seguiment podran assistir invitats de cada una de les parts, que actuaran amb veu però sense vot.  
10.3. Correspondrà a la Comissió de Seguiment definir les línies generals de les actuacions a realitzar en interpretació del que establix el present conveni, així com supervisar la seua execució. En concret, correspon a esta comissió avaluar si els canvis de versions en els documents: Grant Agreement número 224991 (Acord de subvenció) i Consortium Agreement del Projecte SOS Smart Open Services - Open eHealth initiative for a European large scale pilot of patient summary and electronic prescription (Contracte de consorci), afecten els acords aconseguits per mitjà d'este conveni.  
10.4. Addicionalment a les funcions previstes, la Comissió de Seguiment resoldrà els problemes d'interpretació i compliment que se'n deriven. Així mateix, podrà proposar millores i modificar les actuacions previstes en el conveni, previ consentiment de les parts, i sempre que les dites millores i modificacions no suposen una alteració substancial de l'objecte del present conveni. Qualsevol modificació que s'acorde en este sentit haurà de reflectir-se per escrit en un acord de Comissió de Seguiment que se sotmetrà a la firma de tots els seus membres.  
  
10.5. La Comissió de Seguiment es reunirà en sessió constitutiva en el termini d'un mes des de la firma del conveni i podrà reunir-se quantes vegades considere necessari per a la seua execució. En tot cas, es reunirà com a mínim una vegada a l'any i sempre que ho sol·licite algun dels seus membres.  
  
Onze. Vigència del present conveni  
El present conveni produirà efecte des del moment de la seua firma i estendrà la seua vigència fins el 31 de desembre de 2012, i es podrà prorrogar per acord de les parts.  
  
La ministra de Sanitat, Política Social i Igualtat: Leire Pajín Iraola.  
  
El conseller de Salut de la Generalitat de Catalunya: Boi Ruiz i García.  
La consellera de Salut de la Junta d'Andalusia: M. Jesús Montero Cuadrado.  
El director gerent de l'Agència Valenciana de Salut: Luis Rosado Bretón.  
El director gerent del Servici de Salut de Castella-la Manxa: Ramón Gálvez Zaloña.  
El conseller de Salut i Consum de la Comunitat Autònoma de les Illes Balears: Vicent Thomas Mulet.